બાળકોના શિક્ષણની ગુણવત્તા સુધારતા તંત્રની ગુણવત્તા નબળી પડી
નવગુજરાત સમય | Publish Date: Mar 16 2019 12:17AM
બાળકોના શિક્ષણની ગુણવત્તા સુધારવા કસોટી લેવાનું આયોજન કરતા જિલ્લા પ્રાથમિક શિક્ષણ વિભાગના તંત્રની ગુણવત્તા નબળી પડી હોય તેવા સંજોગો સર્જાયા છે. સરકારી શાળાઓમાં તા.૧૬મીને શનિવારે લેવામાં આવનારી કસોટીના પેપર શાળાના આચાર્ય સુધી પહોંચ્યા ન હોવાની વિગતો સામે આવી છે. આ સંજોગોમાં બાળકોની કસોટી મુલતવી રાખવી પડે તેવી સ્થિતિ ઉભી થઇ છે.
આ અંગે મળતી માહિતી અનુસાર બાળકોના પ્રાથમિક શિક્ષણની ગુણવત્તા સુધારવા માટે તમામ પ્રાથમિક શાળાઓમાં દર શનિવારે નિદાનાત્મક કસોટી લેવા રાજ્યના શિક્ષણ વિભાગ દ્વારા આયોજન કરવામાં આવ્યુ છે. આ પ્રક્રિયા ઘણાં સમયથી ચાલી આવે છે. તેમ છતાં ગાંધીનગર જિલ્લા પ્રાથમિક શિક્ષણાધિકારીની કચેરીના સ્ટાફની ખામીના કારણે કસોટીના આગલા દિવસ શુક્રવાર સુધી પેપર પહોંચાડવાની વ્યવસ્થા થઇ શકી નથી.
નિદાનાત્મક કસોટીના પેપર દરેક પ્રા.શાળામાં રૂબરૂ પહોંચતા કરવાના હોતા નથી. ડિઝિટલ વ્યવહારનો વ્યાપ વધારવા માટે કસોટીના પેપર શિક્ષણ વિભાગ દ્વારા આચાર્યને મેલ કરીને સેન્ડ કરવામાં આવે છે. આ પ્રક્રિયા કોઇ અગમ્ય કારણોસર થઇ શકી ન હોવાનું જાણવા મળે છે.
ગાંધીનગર જિલ્લા પંચાયત હસ્તકની તમામ ૬૪૦ પ્રાથમિક શાળામાં અભ્યાસ કરતા ધોરણ-૩થી ૫ના બાળકોના શિક્ષણની ગુણવત્તા સુધારવા માટે શનિવારે હિન્દી વિષયની લેવામાં આવનારી નિદાનાત્માક કસોટી મુલતવી રાખવી પડે તેવુ જાણવા મળે છે. શિક્ષણ વિભાગ દ્વારા મેલ દ્વારા કસોટીના પેપર મોકલી દેવામાં આવ્યા છે. પરંતુ જિલ્લા પ્રા.શિક્ષણ વિભાગની કચેરી દ્વારા તમામ સીઆરસી અને બીઆરસીને પેપર મળ્યા નથી. જેથી તેઓ પણ જે તે સ્કૂલના આચાર્યને પેપર મોકલી શક્યા નથી.